Kutsed  Kasuta kutse valmistamiseks prinditud pilte, paberit, roosat või helesinist geelpliiatsit ja sädelevat liimi. Otsi internetist roosa lossiga pilte ning prindi need välja. Kleebi välja lõigatud lossi kujundid paberile. Alusta kutse kirjutamist sellest, et  kirjutad paar lauset muinasjutu "Tuhkatriinu" algusest kutsele. Teksti kirjutamiseks kasuta roosat või helesinist geelpliiatsit. Seejärel kirjuta kutsele ka kogu vajaminev informatsioon peo kohta. Lisa kaunistuseks sädelevat liimi. Ära unusta kutsele märkimast ka seda, et tüdrukud on sünnipäevale oodatud tuhkatriinu kostüümis.    Dekoratsioonid  Hangi võimalikult suur pappkast ning lõika sellest lossi siluett. Värvi siluett roosaks või helesiniseks - kleebi sellele ka pärleid,  sulgi, sädelust vms. Kui siluett on valmis, siis kinnita see seinale. Võid pappkastist valmistada ka tõlla silueti, mille juurde aseta kõrvits ja üks kuldne kingake - just nagu muinasjutus. Toa nurkadesse aseta roosasid ning helesiniseid õhupalle. Kata laud roosa laudlina ning helesiniste ühekordsete nõudega. Seo toolide ümber roosast atlaspaelast tehtud lipsukesed. Kirjuta suurtele paberiribadele repliike "Tuhkatriinu" muinasjutust ning kleebi neid seintele, lakke ja uksele.    Õhtu sisu  Aseta lapsed ringikujuliselt istuma. Tõsta üks tool ringi keskele ning palu sünnipäevalapsel toolile istuda. Seleta mängu sisu: Sünnipäevalapsele antakse kelluke. Ülejäänud mängijad seisavad ringis ning nende kätte antakse kuldne kingake. Kui sünnipäevalaps helistab ühe korra kella, peavad lapsed hakkama kuldset kinga ringis edasi andma. Kui sünnipäevalaps helistab kella aga kaks korda, peab mängija, kelle käes king parasjagu on, vahetama kohad sünnipäevalapsega ning olema ise nö. mängujuhi  rollis;  Peida peoruumi erinevaid ilutooteid: huuleläikeid, kreeme, lauvärve jm. Teavita külalisi peidetud aaretest ning sellest, et aarde leidjal on õigus leitud ese endale jätta.      Autor: Kristiine Saat